Woede oor ligter vonnis vir babaporno-oortreder | Maroela Media
Waarskuwing: Die inhoud van dié berig kan sommige lesers ontstel.
Die organisasie Women and Men Against Child Abuse (WMACA) is woedend ná die vonnis van William Beale, wat aan amper 19 000 aanklagte van die besit van kinderpornografie skuldig bevind is, op appèl verminder is.
Beale , 'n rekenaaringenieur van Plettenbergbaai het vroeër skuld beken op 18 644 aanklagte van die besit van kinderpornografie. Sy vonnis van 15 jaar tronkstraf is destyds as 'n "mylpaalvonnis" beskryf.
Landdros Eugenia Jacobs het tydens die vonnisoplegging in 2017 gesê die pornografiese materiaal beeld die verskriklikste dade denkbaar uit. Sy het gesê nadat sy die vonnisoplegging in oorweging geneem het, het sy tot die gevolgtrekking gekom dat enige ander straf 'n totale verontagsaming van die erns van die oortreding sal wees.
Beale het teen sy vonnis geappelleer. Sy regspan het aangevoer dat die landdros nie enige genade betoon het nie en dat die vonnis wat Beale opgelê is, aan wraaksug grens.
Staatsadvokaat Evadne Kortje het egter aangevoer die vonnis is nié disproporsioneel nie, omdat Beale nie net foto's gehad het nie, maar ook 'n verskeidenheid video's wat die verkragting van kinders uitbeeld en hulle geslagsdele wys. Sommige foto's het gewys hoe kleuters en kinders misbruik word.
'n Volbank regters het egter Beale se vonnis na 10 jaar verminder.
"Die WMACA het enige oorweging van appèl ten sterkste teengestaan. Die Suid-Afrikaanse regstelsel moet wakker skrik. Die howe moet besef hierdie is regte kinders en deur die foto's en video's af te laai, word die mark vir die seksuele misbruik van kinders vergroot," het Joanne Barrett, 'n woordvoerder van die organisasie, gesê.
"Swaarder strawwe moet opgelê word om as afskrikmiddel te dien en die mark te vernietig. Beale het van die vieslikste kinderpornografie in sy besit gehad en het amper 19 000 stukke materiaal oor twee jaar versamel. Hy het gesê hy weet hy 'moet sleg voel, maar doen nie', toe hy oor sy gevoelens jeens die kinders wat vir pornografiese doeleindes misbruik word, gepraat het."
Die organisasie sê geen genade is betoon aan die jong babas en kinders wat wreed misbruik en vermoor is nie, en ook nie aan die kinders wat die ysingwekkende ervarings oorleef het nie.
Beale was die eerste Suid-Afrikaner wat in hegtenis geneem is as deel van Operasie Cloud 9, 'n samewerkingsoperasie tussen die polisie in Suid-Afrika en België wat hulle op 'n internasionale kinderpornografienetwerk toespits.
Die betrokke kinderpornografiekring is veral gefokus op die seksuele mishandeling van babas. Van die foto's wat in Beale se besit gevind is, wys die marteling en moord van babas wat slegs 'n paar dae oud is.
So mens moet uit die samelewing verwyder word geheel en al. Hy is 'n gevaar vir die samelewing. Pornografie en wat volgende, siek.
Di polisie word altyd sleg gemaak, Maar wat van die howe ???????? Verminder sy vonnis, dis absoluut onaanvaarbaar. Daai arme kinders is opgeneuk vir die res van hulle lewe.
NEE Regtig!!! Nou het ek al als gehoor. Wonder of di "vol bank regters" dieselfde simpatie met die oortreder gaan hê as een van hulle geliefdes n slagoffer is. Waar is reg en geregtigheid ? Die man is beslis siek! Misdadigers word beskerm want hulle het regte, maar wie beskerm die slagoffers.
Sy vonnis moes langer gemaak word, hopelik kan WMACA iets nog doen.
Dit is 'n skande dat dit verminder is, hy moes lewenslank gesit het, hy moet nooit ooit weer naby 'n kind of in aanraking met 'n rekenaar kom nie. Dit is siek!